Навсякъде из родните предели
Навсякъде из родните предели
почерниха се много домове –
почиват вечен сън юнаци смели
в далечни и незнайни гробове.

Почиват те в тракийските долини,
край брегове на морските води,
ни дъждове, ни бурени с години
не ще изличат техните следи.

Тез гробове свидетели са неми
за жертвите на родний край големи,
как скъпо нему свободата струва –

за мъртвите смъртта не съществува,
смъртта им чувстват майките, децата,
оставени на воля на съдбата.

Стихотворения на Стамен Панчев